CELEX: 32007D0513
Language: mt
Date: 2007-07-10 00:00:00
Title: 2007/513/Euratom: Deċiżjoni tal-Kunsill ta’ l- 10 ta’ Lulju 2007 li tapprova l-adeżjoni tal-Komunità Ewropea għall-Enerġija Atomika għall-Konvenzjoni emendata dwar il-Protezzjoni Fiżika tal-Materjal Nukleari u tal-Faċilitajiet Nukleari -  Dikjarazzjoni mill-Komunità Ewropea għall-Enerġija Atomika skond l-Artikoli 18(4) u 17(3) tas-CPPNM

21.7.2007   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               L 190/12
            
         DEĊIŻJONI TAL-KUNSILL
   ta’ l-10 ta’ Lulju 2007
   li tapprova l-adeżjoni tal-Komunità Ewropea għall-Enerġija Atomika għall-Konvenzjoni emendata dwar il-Protezzjoni Fiżika tal-Materjal Nukleari u tal-Faċilitajiet Nukleari
   (2007/513/Euratom)
   IL-KUNSILL TA’ L-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea ta’ l-Enerġija Atomika, u b’mod partikolari t-tieni paragrafu ta’ l-Artikolu 101 tiegħu,
   Wara li kkunsidra l-proposta mill-Kummissjoni,
   Billi:
   
               (1)
            
            
               L-Artikolu 2(e) tat-Trattat li jistabbilixxi l-Komunità Ewropea għall-Enerġija Atomika (Trattat Euratom) jiddikjara li l-Komunità Ewropea għall-Enerġija Atomika (“il-Komunità”) għandha tiggarantixxi, b’miżuri xierqa ta’ kontroll, li l-materjali nukleari ma jkunux iddevjati għal skopijiet diversi minn dawk li għalihom ikunu intenzjonati.
            
         
               (2)
            
            
               Il-Konvenzjoni dwar il-Protezzjoni Fiżika tal-Materjal Nukleari (CPPNM) kienet adottata fl-1979 u daħlet fis-seħħ fl-1987. Mis-27 ta’ Ġunju 2006, 118-il stat u l-Komunità huma partijiet għas-CPPNM. L-Istati Membri kollha huma Partijiet għas-CPPNM.
            
         
               (3)
            
            
               Konferenza Emendatorja skond l-Artikolu 20 tas-CPPNM kienet imlaqqa’ fl-4 ta’ Lulju 2005 taħt l-awspiċju ta’ l-IAEA. L-att finali rigward l-emendi għas-CPPNM kien iffirmat mill-Kummissjoni Ewropea f’isem il-Komunità fit-8 ta’ Lulju 2005.
            
         
               (4)
            
            
               Il-Qorti tal-Ġustizzja tal-Komunitajiet Ewropej (Qorti tal-Ġustizzja) (1) iddeċidiet li l-parteċipazzjoni ta’ l-Istati Membri fis-CPPNM hi kompatibbli mad-dispożizzjonijiet tat-Trattat ta’ l-Euratom soġġetta biss għall-kondizzjonijiet li, safejn huma kkonċernati s-setgħat u l-ġurisidizzjoni tagħha, il-Komunità bħala tali hija parti għas-CPPNM bl-istess mod bħall-Istati Membri u li ċerti impenji tas-CPPNM jistgħu jkunu implimentati biss, fejn il-Komunità hi kkonċernata, permezz ta’ assoċjazzjoni mill-qrib bejn il-Komunità u l-Istati Membri, kemm fil-proċess tan-negozjati u ta’ konklużjoni u kif ukoll fir-rispett ta’ l-impenji meħuda.
            
         
               (5)
            
            
               Il-Qorti tal-Ġustizzja kkonfermat ukoll li l-Artikolu 2(e) tat-Trattat ta’ l-Euratom jagħti lill-Komunità l-kompitu li tiggarantixxi, b’miżuri xierqa ta’ kontroll, li l-materjali nukleari ma jkunux iddevjati għal skopijiet diversi minn dawk li għalihom ikunu intenzjonati, mingħajr ma ssir ebda distinzjoni fir-rigward tan-natura ta’ tali devjazzjonijiet u ċ-ċirkostanzi li fihom jistgħu jsiru u finalment li l-espressjoni “kontrolli tas-sigurtà” li t-Trattat juża biex jikkaratterizza d-dispożizzjonijiet tal-Kapitolu VII għandha ambitu akbar mis-sempliċi sostituzzjoni ta’ destinazzjoni differenti minn dik iddikjarata minn utent ta’ materjali nukleari. Konsegwentement, skond il-Qorti tal-Ġustizzja, hi tinkludi wkoll miżuri ta’ protezzjoni fiżika (2). Il-Qorti tal-Ġustizzja ddikjarat ukoll fid-Deċiżjoni tagħha 1/78 li d-dispożizzjonijiet relatati mal-prosekuzzjoni kriminali u l-estradizzjoni jirrigwardaw materji li jaqgħu fil-ġurisdizzjoni ta’ l-Istati Membri (3).
            
         
               (6)
            
            
               Skond l-Artikolu 18(4) tas-CPPNM, meta ssir parti għall-Konvenzjoni l-Komunità għandha tikkomunika lid-depożitarju dikjarazzjoni li tindika liema Artikoli tas-CPPNM ma japplikawx għaliha. Dik id-dikjarazzjoni hi mehmuża ma’ din id-Deċiżjoni.
            
         
               (7)
            
            
               L-Artikolu 7 tas-CPPNM jirrikjedi li kull parti tagħmel ċerti reati punibbli b’pieni adegwati li jieħdu kont tan-natura gravi tagħhom. Hu mifhum li din id-dispożizzjoni tħalli l-għażla tan-natura, it-tip u l-livell tal-pieni li għandhom jiġu adottati f’idejn il-partijiet. B’mod partikolari, ma jirrikjedix li l-partijiet jagħmlu l-imġiba deskritta hemmhekk punibbli b’pieni kriminali. Konsegwentement, l-Artikolu 7 japplika għall-Komunità, għall-inqas sa ċertu punt.
            
         
               (8)
            
            
               Għalhekk, l-adeżjoni tal-Komunità għas-CPPNM emendata għandha tiġi approvata,
            
         IDDEĊIEDA KIF ĠEJ:
   Artikolu
   L-adeżjoni tal-Komunità Ewropea għall-Enerġija Atomika għall-Konvenzjoni dwar il-Protezzjoni Fiżika tal-Materjal Nukleari u tal-Faċilitajiet Nukleari, kif emendata mill-Att Finali ffirmat fit-8 ta’ Lulju 2005, hi hawnhekk approvata.
   It-testi tal-Konvenzjoni emendata u tad-dikjarazzjoni mill-Komunità skond l-Artikoli 18(4) u 17(3) tal-Konvenzjoni huma mehmużin ma’ din id-Deċiżjoni.
   
      Magħmul fi Brussell, 10 ta’ Lulju 2007.
      
         
            Għall-Kunsill
         
         
            Il-President
         
         F. TEIXEIRA DOS SANTOS
      
   
   
      (1)  Deċiżjoni 1/78 ta’ l-14 ta’ Novembru 1978, ECR 1978, p. 2151, partikolarment l-Ewwel parti operattiva tad-Deċiżjoni u l-paragrafu 34.
   
      (2)  Paragrafu 21.
   
      (3)  Paragrafu 31.
   
      Dikjarazzjoni mill-Komunità Ewropea għall-Enerġija Atomika skond l-Artikoli 18(4) u 17(3) tas-CPPNM
      L-Istati li ġejjin huma attwalment membri tal-Komunità Ewropea għall-Enerġija Atomika: ir-Renju tal-Belġju, ir-Repubblika tal-Bulgarija, ir-Repubblika Ċeka, ir-Renju tad-Danimarka, ir-Repubblika Federali tal-Ġermanja, ir-Repubblika ta’ l-Estonja, l-Irlanda, ir-Repubblika Ellenika, ir-Renju ta’ Spanja, ir-Repubblika Franċiża, ir-Repubblika Taljana, ir-Repubblika ta’ Ċipru, ir-Repubblika tal-Latvja, ir-Repubblika tal-Litwanja, il-Gran Dukat tal-Lussemburgu, ir-Repubblika ta’ l-Ungerija, ir-Repubblika ta’ Malta, ir-Renju ta’ l-Olanda, ir-Repubblika ta’ l-Awstrija, ir-Repubblika tal-Polonja, ir-Repubblika Portugiża, ir-Rumanija, ir-Repubblika tas-Slovenja, ir-Repubblika Slovakka, ir-Repubblika tal-Finlandja, ir-Renju ta’ l-Isvezja, ir-Renju Unit tal-Gran Brittanja u l-Irlanda ta’ Fuq.
      Il-Komunità tiddikjara li l-Artikoli 8 sa 13 u l-Artikolu 14, il-paragrafi (2) u (3) tal-Konvenzjoni dwar il-Protezzjoni Fiżika tal-Materjal Nukleari u tal-Faċilitajiet Nukleari ma japplikawx għaliha.
      Barra minn hekk, skond l-Artikolu 17(3) ta’ dik il-Konvenzjoni, il-Komunità tiddikjara wkoll li peress li l-Istati biss jistgħu jkunu partijiet f’każijiet quddiem il-Qorti Internazzjonali tal-Ġustizzja, il-Komunità hi marbuta biss bil-proċedura ta’ arbitraġġ imsemmija fi 17(2).